Zuma: ‘Onpatrioties om land te kritiseer’Pres. Jacob Zuma spreek die Nasionale Raad van Provinsies (NRP) toe (9 November 2017). Foto: Elmond Jiyane, GCIS Pres. Jacob Zuma het Donderdag ŉ beroep op Suid-Afrikaners gedoen om patrioties te wees en nie hul land te kritiseer nie, maar eerder saam te werk om ongelykheid te beveg en die invloed van apartheid ongedaan te maak. “Ons het ŉ verantwoordelikheid om hierdie land ekstern te bevorder en enige probleme intern op ŉ patriotiese en verantwoordelike manier op te los,” het Zuma in sy toespraak aan die parlement se Nasionale Raad van Provinsies gesê. “Om Suid-Afrika aan te val en sleg te praat wanneer die land op sy kwesbaarste is, is onverantwoordelik, veral as dit deur Suid-Afrikaners self gedoen word.” Die president het daarna as die regering se prestasies ŉ lys van gratis dienste opgenoem wat deur die regering aan armes verskaf word, insluitend maatskaplike toelae, gratis en gesubsidieerde behuising en gesondheidsorg, gratis basiese onderrig vir arm kinders en gratis munisipale dienste. Pres. Jacob Zuma spreek die Nasionale Raad van Provinsies (NRP) toe (9 November 2017). Foto: Elmond Jiyane, GCIS Volgens Zuma is armoede die gevolg van ŉ moeilike ekonomiese klimaat en die nalatenskap van apartheid “wat ŉ reusegaping tussen die rykes en armes veroorsaak het”. “Ons weet dat baie van die bevoorregte klasse kwaad raak wanneer ons praat van die realiteit van die apartheidnalatenskap omdat hulle wil hê dit moet vergeet word. Ons sal voortgaan om hard te werk om die afskuwelike impak van hierdie nalatenskap uit te wis,” het hy gesê. “Dit is wel so dat die inkomstevlak van ŉ wit huishouding ses keer hoër is as dié van ŉ swart huishouding. Ons moet saam staan en veg teen hierdie ongelykheid omdat dit ŉ ernstige impak het op ons pad na versoening en die verbetering van lewensomstandighede.”